การใช้สิทธิออกเสียงของกองทุนเพื่องส่งเสริมการกำกับดูแลกิจการที่ดีของบริษัทจดทะเบียน
สมาคมบริษัทจัดการลงทุน (สมาคมฯ) และบริษัทหลักทรัพย์จัดการกองทุน (บริษัทจัดการ)
18 ส.ค. 2554

สมาคมบริษัทจัดการลงทุน (สมาคมฯ) และบริษัทหลักทรัพย์จัดการกองทุน (บริษัทจัดการ) 
ร่วมส่งเสริมการกำกับดูแลกิจการที่ดีของบริษัทจดทะเบียนในตลาดหลักทรัพย์แห่งประเทศไทย ผ่านการพิจารณาออกเสียงในวาระต่างๆ ของการประชุมผู้ถือหุ้น ตามสิทธิออกเสียง (Proxy Voting) ของกองทุน ซึ่งสมาคมฯ ได้จัดทำรายงานประจำปีการใช้สิทธิออกเสียงคัดค้าน (Against) หรืองดออกเสียง (Abstain) ของบริษัทหลักทรัพย์จัดการลงทุน โดยได้ประมวลการใช้สิทธิออกเสียงของทุกบริษัทจัดการสำหรับการประชุมผู้ถือหุ้นประจำปีและเปิดเผยผลสุรปการใช้สิทธิออกเสียงปีล่าสุด 2553 และข้อมูลย้อนหลังไว้ในเว็บไซต์ของสมาคมซึ่งผู้สนใจสามารถดูข้อมูลได้ที่ http://www.aimc.or.th/72_proxyvote_ record.php




ในการสนับสนุนการกำกับดูแลกิจการที่ดีของบริษัทจดทะเบียน ผ่านการพิจารณาใช้สิทธิออกเสียงของบริษัทจัดการนั้นจะพิจารณา “เห็นด้วย” (For) กับวาระที่เห็นว่าเป็นผลดีหรือเป็นประโยชน์ให้กับกองทุน รวมทั้งผู้ถือหุ้นเดิม ผู้ถือหุ้นรายย่อยและส่วนรวม รวมถึงพิจารณา “เห็นด้วย” กับวาระปกติในการบริหารกิจการของบริษัทจดทะเบียน (Day to day Operation) เพื่อให้การดำเนินกิจการของบริษัทจดทะเบียนเป็นไปด้วยดี 
แต่บริษัทจัดการจะพิจารณา “ไม่เห็นด้วยหรือคัดค้าน” (Against) กับวาระที่ไม่ได้รับข้อมูลเพื่อประกอบการพิจารณาอย่างเพียงพอหรือเป็นวาระที่เห็นว่าไม่เป็นผลดีหรือไม่ก่อประโยชน์ใดให้กับกองทุน หรือไม่เกี่ยวข้องต่อผู้ถือหุ้นรายย่อยหรือส่วนรวมโดยเฉพาะวาระที่มีประเด็นด้านการเงินการลงทุนของบริษัท นอกจากนี้จะพิจารณา “งดออกเสียง” (Abstain) กับวาระที่เห็นว่าไม่สามารถที่จะให้การสนับสนุนได้ เช่นวาระที่มีความขัดแย้งระหว่างผลประโยชน์ เป็นต้น
สำหรับการใช้สิทธิออกเสียงของบริษัทจัดการเมื่อพิจารณาจากวาระการประชุมโดยประมวลจากการใช้สิทธิออกเสียงของทุกบริษัทจัดการ ในส่วนของการใช้สิทธิออกเสียงที่ “ไม่เห็นด้วยหรือคัดค้าน” (Against) และ “งดออกเสียง” (Abstain) ประจำปี 2553 ตามวาระที่มีจำนวนครั้งในการใช้สิทธิออกเสียง 10 ลำดับแรกมีรายการดังนี้
1.วาระอื่นๆ/การเพิ่มวาระในที่ประชุมผู้ถือหุ้น โดยไม่แจ้งในหนังสือนัดประชุม/ไม่มีรายละเอียด รวมจำนวน 852 ครั้ง
2.การเสนอขาย ESOP ที่มี Dilution Effect มากกว่า 5% รวมจำนวน 64 ครั้ง
3.การเลือกตั้งกรรมการรวมจำนวน 63 ครั้ง โดยแบ่งเป็น
กรรมการรายที่เข้าร่วมประชุม น้อยกว่า 75% ของการประชุมกรรมการทั้งหมดจำนวน 55 ครั้ง
ขาดข้อมูลเพียงพอต่อการตัดสินใจ/ไม่มีการแจ้งรายชื่อก่อนล่วงหน้า จำนวน 6 ครั้ง
ประสบการณ์ทำงานไม่ตรงกับธุรกิจ/มีประวัติก่อความเสียหาย/มีกรรมการท่านอื่นที่มีประสบการณ์ด้านเดียวกัน/เป็นรายชื่อกรรมการที่มิได้รับความเห็นชอบจากผู้ถือหุ้นครั้งก่อน/เป็นคู่ แข่งทางธุรกิจ จำนวน 1 ครั้ง
ประธานกรรมการและประธานบริหารเป็นคนเดียวกัน/กรรมการอิสระเคยเป็นกรรมการมาก่อน/กรรมการขาดความเป็นอิสระจำนวน 1 ครั้ง
4.รับรองรายงานการประชุมครั้งก่อน (ยังไม่ถือหลักทรัพย์/ไม่ได้รับมอบอำนาจ/ไม่ได้ประชุมครั้งก่อน) จำนวน 18 ครั้ง
5.การเพิ่มทุนจดทะเบียน ไม่มีข้อมูลเพียงพอต่อการกำหนดราคา และสัดส่วนการเพิ่มทุน (การออกหุ้นเพิ่มทุน, วิธีจัดสรรและราคาเสนอขาย) จำนวน 13 ครั้ง
6.ค่าตอบแทนกรรมการ/ค่าบำเหน็จกรรมการ (ข้อมูลไม่ครบ/เบี้ยประชุมสูง) จำนวน 12 ครั้ง
7.การทำรายการที่เกี่ยวโยง/การทำธุรกรรมกับบุคคลที่เกี่ยวข้อง จำนวน 9 ครั้ง
8.การเสนอขายหุ้นกู้ของบริษัท (ไม่มีรายละเอียด/วัตถุประสงค์ไม่ชัดเจน/อัตราส่วนหนี้สินต่อทุนเพิ่มขึ้น) จำนวน 5 ครั้ง
9.แต่งตั้งผู้สอบบัญชี, ค่าตอบแทน, การแต่งตั้งผู้สอบบัญชีเกินกว่าจำนวนครั้งที่สำนักงาน ก.ล.ต. กำหนด จำนวน 4 ครั้ง
10.การจ่ายเงินปันผล ไม่เป็นไปตามนโยบายการจ่ายเงินปันผลจำนวน 4 ครั้ง
สำหรับรายการอื่นๆ ในการใช้สิทธิออกเสียงที่ “ไม่เห็นด้วยหรือคัดค้าน” (Against) และ “งดออกเสียง” (Abstain) ประจำปี 2553 ผู้สนใจสามารถเข้าชมได้ในเว็บไซต์ของสมาคมตามที่กล่าวข้างต้น สมาคมหวังว่าข้อมูลดังกล่าวจะเป็นประโยชน์ต่อผู้ที่สนใจโดยทั่วไป และบริษัทจดทะเบียนซึ่งสามารถนำไปพิจารณาปรับปรุงมาตรฐานการเปิดเผยข้อมูลและการจัดการของบริษัทจดทะเบียนเอง เพื่อให้มีความโปร่งใส ในการจัดการตามมาตรฐาน และแนวปฏิบัติการกำกับดูแลกิจการที่ดี หรือ Good Corporate Governance (CG) ยิ่งขึ้น